Waqar Ahmad Seth
Elämäkerta

Waqar Ahmad Seth syntyi 16. maaliskuuta 1961 Dera Ismail Khanin kaupungissa Pakistanin tuolloisessa Luoteisessa rajaprovinsissa eli nykyisessä Khyber Pakhtunkhwassa. Hänen vanhempansa kuuluivat keskiluokkaan ja Seth opiskeli Peshawarissa valmistuen politiikan ja lain tutkinnoistaan vuonna 1985. Samana vuonna Sethistä tuli asianajaja.
Poliittiselta kannaltaan Sethiä kuvailtiin sosialistiksi. Opiskelija-aikoinaan hän toimi vasemmistolaisen Pakistan People's Party-puolueen nuorisojärjestössä. Hänen toimistonsa seinillä oli puolestaan Karl Marxin, Vladimir Leninin ja Lev Trotskin muotokuvia. Muuten hän pysytteli myöhemmällä urallaan politiikan ulkopuolella. Asianajajana hänen sanottiin usein ottavan hoidettavakseen tapauksia riippuen niiden meriiteistä jättäen muille merkityksettömänä pitämiään tapauksia. Tuomarina hänen tapaansa tulkita lakia kuvailtiin puolestaan pikkutarkaksi.
Kesäkuussa 2018 Seth nimitettiin Peshawarin korkeimman oikeuden puheenjohtajaksi. Hänet tunnettiin esimerkiksi Pakistanin vaikutusvaltaisten asevoimien vastaisista päätöksistään. Nimityksensä jälkeen hän kumosi yli 200:n siviilin sotaoikeudessa saamia tuomiot viitaten todisteiden puutteeseen, sekä lain ja faktojen pahantahtoiseen käyttämiseen. Siviilejä oli tuomittu sotilasoikeudenkäynnissä Pakistanin Talibanin toteutettua joukkomurhan armeijan koululla Peshawarissa joulukuussa 2014. Seth lakkautti myös vaivihkaa käyttöön otetun lain, jonka nojalla asevoimat saattoivat pitää siviilejä pidätettynä erityisissä pidätyskeskuksissa määräämättömän ajan ilman muiden tahojen valvontaa.
Pakistanissa kuuluisa oikeudenkäynti käytiin kenraalia ja Pakistanin entistä presidenttiä Pervez Musharrafia vastaan. Musharraf oli jäädyttänyt Pakistanin perustuslain ja julistanut maahan hätätilan vuonna 2007. Musharrafin oli sallittu lähteä Pakistanista vuonna 2016, mutta Sethin johtama kolmihenkinen erityistuomioistuin tuomitsi hänet maanpetoksesta poissaolevana kuolemaan perustuslain 6. pykälän perusteella 17. joulukuuta 2019. Tuomion täytäntöönpanon mahdollisuutta kuvailtiin pieneksi, mutta se aiheutti silti kohua Pakistanissa. Seth oli antanut linjauksen, jonka mukaan jos Musharraf kuolisi ennen tuomion täytäntöönpanoa, hänen ruumiinsa saatettaisiin ripustaa hirtettynä parlamenttitalon ulkopuolelle Islamabadissa kolmen päivän ajaksi. Tuomiota kommentoineen lainoppineet pitivät ohjeistusta perustuslain vastaisena ja tietyt piirit hallinnossa halusivat erottaa Sethin virastaan. Toisaalta tuomion kannattajat kuvailivat asevoimien voimahahmon tuomiota historialliseksi.
Ennen Sethin kuolemaa spekuloitiin yleisesti, että hän saattasi antaa uuden kohua aiheuttavan päätöksen Shakil Afridin tapauksessa. Afridi tunnettiin Osama bin Ladenin lääkärinä. Yhdysvaltojen tekemä isku Pakistaniin johti bin Ladenin kuolemaan, mikä nähtiin huomattavana nöyryytyksenä Pakistanissa. Afridia ei tuomittu suoraan osallisuudesta operaatioon, mutta hänen syytteidensä oli katsottu joskus johtuneen hänen käyttämisestään syntipukkina. Seth kuoli kuitenkin ennen, kuin tapausta olisi mahdollisesti tuotu hänen käsiteltäväkseen.
Seth sairastui koronaviruspandemiassa COVID-19-sairauteen. Hän joutui sairaalahoitoon Islamabadissa, jossa hän kuoli 12. marraskuuta 2020.